Source: https://beta.e-justice.europa.eu/18/SL/national_ordinary_courts?CYPRUS&action=printMS&init=true&member=1
Timestamp: 2020-02-25 10:25:31+00:00
Document Index: 215680

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče\n', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Republika Ciper ima sodišča dveh stopenj: vrhovno sodišče (Ανώτατο Δικαστήριο), ki odloča o pritožbah zoper sodbe sodišč prve stopnje, in naslednja sodišča prve stopnje: okrožna sodišča (Επαρχιακά Δικαστήρια), porotna sodišča (Κακουργιοδικεία), družinsko sodišče (Οικογενειακό Δικαστήριο), sodišče za nadzor nad najemninami (Δικαστήριο Ελέγχου Ενοικιάσεων), delovno sodišče (Δικαστήριο Εργατικών Διαφορών) in vojaško sodišče (Στρατοδικείο).
Vrhovno sodišče sestavlja trinajst sodnikov, od katerih je eden predsednik. Vrhovno sodišče ima naslednje pristojnosti:
Vrhovno sodišče obravnava vse pritožbe zoper odločbe nižjih sodišč v civilnih in kazenskih zadevah. Pritožbe praviloma obravnavajo senati treh sodnikov. Obravnava pritožbe temelji na zapisniku postopka nižjega sodišča (vrhovno sodišče obravnava nove dokaze le izjemoma in v zelo redkih okoliščinah). Pri izvajanju pritožbene pristojnosti lahko potrdi, spremeni ali razveljavi odločbo, ki je predmet pritožbe, ali odredi ponovno sojenje.
Revizijsko sodišče
Vrhovno sodišče je izključno pristojno za obravnavo vseh pravnih sredstev, vloženih zoper odločbe, dejanja ali opustitve oseb ali organov, ki izvajajo upravno oblast. Vrhovno sodišče lahko razveljavi vsak izvršni upravni akt, ki presega ali zlorablja pristojnost oziroma je v nasprotju z zakonom ali ustavo.
Posebne sodne odredbe (prerogativi)
Vrhovno sodišče je izključno pristojno za izdajanje posebnih sodnih odredb (prerogativov) habeas corpus, mandamus, certiorari, quo warranto in prohibition.
Vrhovno sodišče ima izvirno in pritožbeno pristojnost v zadevah pomorskega prava. Na prvi stopnji zadevo obravnava en sam sodnik, na pritožbeni pa sodišče v polni sestavi.
Volilne zadeve
Kot sodišče, ki je pristojno za volilne zadeve, je vrhovno sodišče izključno pristojno za obravnavanje prošenj za razlago in uporabo volilne zakonodaje.
Vrhovno sodišče je pristojno za odločanje o ustavnosti vseh zakonov in reševanje sporov glede pooblaščenosti oziroma pristojnosti, ki nastanejo med različnimi državnimi organi. Odloča tudi o ustavnosti zakonov, v povezavi s katerimi predsednik republike (Πρόεδρος της Δημοκρατίας) uresničuje svojo ustavno pravico do pravnega sredstva.
Okrožna sodišča so pristojna, da na prvi stopnji obravnavajo vse civilne tožbe (razen zadev pomorskega prava) in kazenske zadeve v primeru kaznivih dejanj, za katera je zagrožena kazen zapora do pet let. Vsako upravno okrožje na Cipru ima okrožno sodišče. Zadeve obravnava en sam sodnik, porote pa ni.
Porotna sodišča obravnavajo le kazenske zadeve. Praviloma odločajo le o najhujših primerih, v katerih zagrožena zaporna kazen presega pet let. Vsako porotno sodišče ima tri sodnike. Vse odločitve se sprejemajo z večino. Porote ni.
Vrhovno sodišče Cipra